ดัน'คาร์ฟอร์แคช' ผ่อนยาวสุด84เดือน
กรุงศรีออโต้ งัดแคมเปญ คาร์ ฟอร์ แคช เจาะกลุ่มลูกค้า เจนวาย ผ่อนได้ยาว 84 เดือน เสริมสภาพคล่องธุรกิจ
5 ก.พ. 2562

กรุงศรีออโต้ งัดแคมเปญ คาร์ ฟอร์ แคช เจาะกลุ่มลูกค้า เจนวาย ผ่อนได้ยาว 84 เดือน เสริมสภาพคล่องธุรกิจ
นายพรเทพ ถิรสุนทรากุล ผู้อำนวยการอาวุโส ผู้บริหารสายงานการ ตลาด ธุรกิจสินเชื่อยานยนต์ ธนาคาร กรุงศรีอยุธยา เปิดเผยว่า ทาง "กรุงศรี ออโต้" ได้จัดแคมเปญพิเศษสำหรับสินเชื่อเพื่อคนมีรถ "คาร์ ฟอร์ แคช" ที่ให้ลูกค้าผ่อนนานสูงสุดถึง 84 เดือน โดยสามารถเลือกรูปแบบการผ่อนชำระได้ทั้งแบบอัตราดอกเบี้ยคงที่และลดต้นลดดอก เพื่อตอบโจทย์กลุ่มลูกค้าที่มองหายอดผ่อนชำระต่อเดือนที่ไม่สูงเกินไป เริ่มตั้งแต่วันนี้ถึง 30 เม.ย. 2562
"ในปี 2561 สินเชื่อ 'คาร์ ฟอร์ แคช' ยังคงเป็นตัวเลือกอันดับหนึ่งของลูกค้าที่ต้องการเสริมสภาพคล่อง ซึ่งเรามุ่งขยายฐานลูกค้าเจนวาย อายุระหว่าง 25-39 ปี ผ่านการนำเสนอบทบาทใหม่ของแบรนด์ในฐานะทางเลือกของแหล่งเงินทุนสำหรับเจ้าของรถยนต์ที่ต้องการบรรลุเป้าหมายต่างๆ ในชีวิต สำหรับปีนี้ได้เตรียมต่อยอดด้วยการรุกเจาะอีกกลุ่มลูกค้าสำคัญ คือ เจนวาย ที่ทำงานประจำควบคู่ไปกับการทำธุรกิจของตนเอง ซึ่งต้องการผลิตภัณฑ์ด้านการเงินที่ต่างออกไป และยังไม่มีผู้ให้บริการในตลาดรองรับโดยตรง โดยเราจะเดินหน้าทำการตลาดในกลุ่มลูกค้านี้อย่างต่อเนื่อง" นายพรเทพ กล่าว